Sklep VIII R 96/2005
Sodna praksa Vrhovnega sodišča, 2006-01-18

nesreča pri delu - pristojnost socialnega sodišča

Delovna sodišča so specializirana sodišča in so pristojna za reševanje samo tistih sporov, za katere zakon tako izrecno določa. V odškodninskih sporih so to spori med delavcem in delodajalcem, vključno s spori, v katerih je poleg delodajalca tožena tudi zavarovalnica. Za spore, v katerih je tožena le zavarovalnica, po ZDSS-1 pristojnost delovnega sodišča ni predpisana.

Za odločanje v tej zadevi je stvarno pristojno Okrajno sodišče v Mariboru.

Tožnik je v tožbi, vloženi pri Okrajnem sodišču v Mariboru, zahteval plačilo odškodnine za škodo, ki jo je utrpel kot delavec podjetja A. pri delovni nesreči dne 30.12.2003. Ker je imelo podjetje svojo odgovornost zavarovano pri toženi zavarovalnici, je pri njej podal zahtevek za plačilo odškodnine, ki pa je bil zavrnjen. Zato je vložil tožbo, s katero zahteva plačilo nematerialne škode.

Okrajno sodišče v Mariboru se je s sklepom opr. št. II P 1061/2005-2 z dne 28.10.2005 izreklo za stvarno nepristojno in zadevo odstopilo v reševanje Delovnemu sodišču v Mariboru. Štelo je, da spor spada med delovne spore, za katere 5. člen Zakona o delovnih in socialnih sodiščih (Uradni list RS, št. 2/2004 - ZDSS-1) predpisuje pristojnost delovnega sodišča za vse odškodninske spore, nastale iz delovnega razmerja.

Delovno sodišče v Mariboru pristojnosti ni sprejelo in je sprožilo spor o pristojnosti pred Vrhovnim sodiščem Republike Slovenije, ki je po določilih 2. odstavka 25. člena Zakona o pravdnem postopku (Uradno prečiščeno besedilo, Uradni list Republike Slovenije, št. 36/2004 - ZPP) pristojno za reševanje sporov o pristojnosti med sodišči razne vrste. V predlogu navaja, da tožena zavarovalnica ni delodajalec tožnika oziroma zavarovalnica ni tožena poleg tožnikovega delodajalca. Delovno sodišče bi bilo pristojno le, če bi bila zavarovalnica tožena kot sospornik, poleg delodajalca.

Za odločanje v tej zadevi je stvarno pristojno Okrajno sodišče v Mariboru.

Delovno sodišče je po določbi točke b) prvega odstavka 5. člena ZDSS-1 pristojno za odločanje v sporih o pravicah, obveznostih in odgovornostih iz delovnega razmerja med delavcem in delodajalcem. V primerjavi s prejšnjo ureditvijo (4. člen Zakona o delovnih in socialnih sodiščih, Uradni list RS, št. 19/94 - ZDSS), odškodninski spori za poškodbe pri delu niso več izvzeti, torej je tudi za te spore sedaj pristojno delovno sodišče. Vendar v obravnavanem primeru ne gre za tak spor, to je za spor med delavcem in delodajalcem, temveč za spor med oškodovancem in zavarovalnico iz naslova zavarovanja pred odgovornostjo. Gre za premoženjski spor iz civilnega, obligacijskega razmerja, za katere je pristojno redno sodišče (1. člen ZPP).

Po določbi drugega odstavka 5. člena ZDSS-1 bi bilo delovno sodišče pristojno tudi v sporu zoper zavarovalnico le, če bi bila zavarovalnica tožena kot sospornik v odškodninskem sporu zoper delodajalca. Delovna sodišča so specializirana sodišča in so pristojna za reševanje samo tistih sporov, za katere zakon tako izrecno določa. V odškodninskih sporih so to spori med delavcem in delodajalcem, vključno s spori, v katerih je poleg delodajalca tožena tudi zavarovalnica. Za spore, v katerih je tožena le zavarovalnica, po ZDSS-1 pristojnost delovnega sodišča ni predpisana.

Glede na navedeno je ob upoštevanju določb 24. in 25. člena ZPP v zvezi s prvim odstavkom 19. člena ZDSS-1, Vrhovno sodišče sklenilo, da je za odločanje v tem sporu stvarno pristojno redno sodišče in sicer Okrajno sodišče v Mariboru.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.